
Par grozījumiem 2026.gada 22.maija rīkojumā Nr.2.1-10/24 
“Par “Rīcības algoritms bezpilota lidaparātu (dronu)
apdraudējuma gadījumā Augšdaugavas novada pašvaldībā”
apstiprināšanu”

Izteikt Augšdaugavas novada pašvaldības 2026.gada 22.maija rīkojumu Nr.2.1-10/24 “Par “Rīcības algoritms bezpilota lidaparātu (dronu) apdraudējuma gadījumā Augšdaugavas novada pašvaldībā” apstiprināšanu” jaunā redakcijā:

“Reaģējot uz pēdējā laikā pieaugošajiem drošības riskiem Latvijas austrumu pierobežā un iespējamiem bezpilota lidaparātu (dronu) incidentiem, Augšdaugavas novada pašvaldība nosaka vienotu rīcības algoritmu gadījumos, kad tiek saņemti šūnu apraides paziņojumi par iespējamu apdraudējumu Latvijas gaisa telpā, kas paredz vienotu kārtību atbilstošai rīcībai Augšdaugavas novada pašvaldības iestādēm un struktūrvienībām, un kapitālsabiedrībām (izņemot izglītības iestādes un ilgstošas sociālās aprūpes iestādes, kurām izstrādāti savi rīcības algoritmi), lai nodrošinātu iedzīvotāju un darbinieku drošību, savlaicīgu informācijas apriti un pašvaldības kritisko funkciju nepārtrauktību (turpmāk tekstā – Rīcības algoritms), pamatojoties uz Pašvaldību likuma 4.panta pirmās daļas 18.punktu, Augšdaugavas novada pašvaldības domes 2023.gada 27.aprīļa saistošo noteikumu Nr.76 “Augšdaugavas novada pašvaldības nolikums” 21.11. apakšpunktu,
1. Apstiprināt “Rīcības algoritms bezpilota lidaparātu (dronu) apdraudējuma gadījumā Augšdaugavas novada pašvaldībā” (turpmāk tekstā – Rīcības algoritms), lai noteiktu vienotu kārtību rīcībai bezpilota lidaparātu (dronu) apdraudējuma gadījumā Augšdaugavas novada pašvaldības iestādēs (Pielikumā).

2. Augšdaugavas novada pašvaldības iestāžu vadītājiem, Augšdaugavas novada pašvaldības Centrālās pārvaldes struktūrvienībām, kapitālsabiedrībām  stingri ievērot apstiprināto Rīcības algoritmu.

3.  Augšdaugavas novada pašvaldības iestāžu vadītājiem un kapitālsabiedrībām noteikt: 
3.1. atbildīgās personas,  aizvietotājus un katras iestādes, struktūrvienības iekšējo rīcības kārtību apdraudējuma situācijā;
3.2. darbinieku sarakstu, kuriem arī apdraudējuma gadījumā jāstrādā klātienē un jānodrošina iestādes darba nepārtrauktību;
3.3. iestādē telpas, uz kurām darbinieki un apmeklētāji pārvietojas, ja  brīdinājums par gaisa telpas apdraudējumu (šūnu apraides paziņojums) tiek saņemts iestādes darba laikā, ievērojot “divu sienu” principu, kartējot drošas vietas  precīzi paredzot kārtību, kādā no katras telpas vai kabineta jānokļūst attiecīgajā drošajā vietā, ņemot vērā visas iespējamās darbinieku atrašanās vietas iestādē;
3.4. sagatavotas kartes ar norādītām drošām pulcēšanās vietām, izvietotas darbiniekiem un apmeklētājiem labi redzamās vietās;
3.5. atsevišķu rīcības kārtību apmeklētājiem ar funkcionāliem traucējumiem, kustību ierobežojumiem vai īpašām vajadzībām, paredzot atbildīgās personas palīdzības nodrošināšanai un drošas pārvietošanās organizēšanai;
3.6. saņemot dzelteno brīdinājuma signālu, iestādes vadītājs nodrošina, ka transportlīdzekļi, kuri attiecīgajā brīdī nav iesaistīti darba pienākumu veikšanā, tiek novietoti garāžā;
3.7. Nodrošināt, ka visās patvertnēm izmantojamajās telpās(https://www.112.lv/lv/patvertnes?objects_path=lv%2Fpatvertnes)  tiek veikti šādi darbi:
3.7.1. telpu atbrīvošana no liekajām mantām, atkritumiem un citiem priekšmetiem, kas traucē patvertnes funkcijas nodrošināšanai;
3.7.2. norīkot personu patvertnes atvēršanai.
4. Atbildīgajām personām iepazīstināt visu iestāžu darbiniekus ar šo rīkojumu.
5. Izteikt rīkojuma pielikumu jaunā redakcijā.
6. Rīkojums stājas spēkā no tā parakstīšanas brīža.”



Pielikumā: “Rīcības algoritms bezpilota lidaparātu (dronu)  apdraudējuma gadījumā Augšdaugavas novada pašvaldības iestādēs” jaunā redakcija.

